ການຖອນໂຕ ຂອງອັງກິດ ອອກຈາກອີຢູ ພາໃຫ້ຕະຫຼາດເງິນ ປັ່ນປ່ວນ ໃນທົ່ວໂລກ
ລາຄາຮຸ້ນໃນທົ່ວໂລກ ຕົກຮວບລົງ ນ້ຳມັນກໍຕົກລາຄາ ແລະຄ່າເງິນປອນ ຂອງອັງກິດ ໄດ້ຕົກຕ່ຳສຸດ ໃນຮອບ 3 ທົດສະວັດ ແບບທີ່ບໍ່ເຄີຍມີມາກ່ອນ ຫຼັງຈາກອັງກິດປ່ອນບັດ ຖອນໂຕຈາກອີຢູ.
ລາຄາຮຸ້ນຢູ່ໃນຕະຫລາດທົ່ວໂລກ ໄດ້ຕົກຮວບລົງຢ່າງຫລວງຫຼາຍ ລາຄານ້ຳມັນກໍຫລຸດລົງ ແລະຄ່າຂອງເງິນປອນອັງກິດ ກໍໄດ້ຕົກສູ່ລະດັບຕ່ຳສຸດ ໃນຮອບສາມທົດສະວັດ ຫຼັງຈາກໄດ້ມີການປ່ອນບັດລົງຄະແນນສຽງແບບທີ່ບໍ່ເຄີຍມີມາກ່ອນໃຫ້ອັງກິດຖອນໂຕອອກຈາກສະຫະພາບຢູໂຣບ ພວກນັກລົງທຶນທີ່ເປັນຫ່ວງໄດ້ນຳເອົາເງິນຂອງພວກເຂົາເຈົ້າໄປໄວ້ຢູ່ໃນບ່ອນທີ່ປອດໄພ ໂດຍພາກັນຊື້ຄຳແລະພັນທະບັດຂອງລັດຖະບານຈຳນວນນຶ່ງ ດັດຊະນີຮຸ້ນທີ່ສຳຄັນໆຂອງສະຫະລັດ ໄດ້ຕົກລາຄາ 3 3 ເປີເຊັນຫລືຫຼາຍກວ່ານັ້ນໃນການຊື້ຂາຍໃນວັນສຸກວານນີ້ ຕະຫລາດຮຸ້ນຢູ່ຢູໂຣບກໍຕົກລາຄາເຊັ່ນດຽວກັນ ໂດຍທີ່ດັດຊະນີຮຸ້ນສຳຄັນໆໃນນະຄອນລອນດອນໄດ້ຕົກລາຄາ 3 ເປີເຊັນຂະນະທີ່ຮຸ້ນຢູ່ຝຣັ່ງ ຕົກລາຄາ 8 ເປີເຊັນ ອົງການຂ່າວດ້ານການເງິນ Bloomberg ກະປະມານວ່າ ຮຸ້ນຢູ່ ເຂດເອເຊຍ ໄດ້ຮັບຄວາມເສຍຫາຍ 700 ຕື້ໂດລາໃນການຊື້ຂາຍໃນວັນສຸກວານນີ້ ຮຸ້ນຢູ່ຍີ່ປຸ່ນໄດ້ຕົກລາຄາຢ່າງໃຫຍ່ ຈົນເຈົ້າໜ້າທີ່ສັ່ງໃຫ້ຢຸດການຊື້ຂາຍເປັນເວລາສັ້ນໆ ເພື່ອເຮັດໃຫ້ສະຖານະການດີຂຶ້ນ ບັນດາອົງການຈັດລະດັບສິນເຊື່ອທີ່ສຳຄັນກ່າວວ່າ ການຖອນໂຕອອກຈາກສະຫະພາບ ຢູໂຣບຈະສ້າງຄວາມເສຍຫາຍໃຫ້ແກ່ເສດຖະກິດຂອງອັງກິດ ອົງການ Moody ກ່າວວ່າ ການປ່ອນບັດໄດ້ໃຫ້ສັນຍານກ່ຽວກັບສະພາບທີ່ບໍ່ແນ່ນອນເປັນເວລາດົນນານ ທີ່ຈະມີອິດທິພົນຕໍ່ການສະແດງອອກຊຶ່ງສະມັດຖະພາບທາງດ້ານເສດຖະກິດແລະການເງິນຂອງອັງ ກິດ ອົງການ S&P ກ່າວວ່າອັດຕາສິນເຊື່ອຂອງອັງກິດອາດຈະຫຼຸດຕ່ຳລົງ ສ່ວນອົງການ Fitch ເອີ້ນການປ່ອນບັດນີ້ວ່າ ມີຜົນໃນທາງລົບຕໍ່ສິນເຊື່ອ ສາສະດາຈານສອນວິຊາກົດໝາຍ ຢູ່ມະຫາວິທະຍາໄລ Harvard ທ່ານ Hal Scott ຊຶ່ງໄດ້ສຶກສາກ່ຽວກັບລະບົບນາໆຊາດກ່າວວ່າ ພື້ນຖານຂອງເສດຖະກິດໄດ້ປ່ຽນແປງໄປສຳ ລັບອັງກິດ ແຕ່ກໍບໍ່ພຽງພໍ ທີ່ຈະພາໃຫ້ເກີດ ສະພາບເສດຖະກິດຕົກຕ່ຳ ນອກຈາກວ່າ ຈະເກີດການຕື່ນຕົກໃຈທີ່ບໍ່ມີເຫດຜົນຂຶ້ນ ທ່ານທຳນາຍວ່າ ສະພາບຄວາມວຸ້ນວາຍທາງດ້ານເສດຖະກິດໃນປັດຈຸບັນນີ້ ຈະດຳເນີນຕໍ່ໄປຊົ່ວໄລຍະນຶ່ງເທົ່ານັ້ນ ຫົວໜ້າຂອງອົງການກອງທຶນສາກົນທ່ານນາງ Christine Lagarde ຮຽກຮ້ອງໃຫ້ອັງກິດແລະຢູໂຣບເປີດການເຈລະຈາ ກ່ຽວກັບຄວາມສຳພັນທາງດ້ານເສດຖະກິດໃໝ່ ເພື່ອໃຫ້ເກີດຄວາມລາບລື່ນຫຼາຍເທົ່າທີ່ເປັນໄປໄດ້